*****

ΚΑΝΟΝΙΣΜΟΣ (ΕΟΚ) αριθ. 424/89 ΤΗΣ ΕΠΙΤΡΟΠΗΣ

της 20ής Φεβρουαρίου 1989

για την κατάταξη ορισμένων προϊόντων στη συνδυασμένη ονοματολογία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 για τη δασμολογική και στατιστική ονοματολογία και το κοινό δασμολόγιο (1), όπως τροποποιήθηκε τελευταία από τον κανονισμό (ΕΟΚ) αριθ. 20/89 (2), και ιδίως το άρθρο 9,

Εκτιμώντας:

ότι προκειμένου να διασφαλιστεί η ενιαία εφαρμογή της συνδυασμένης ονοματολογίας που αποτελεί παράρτημα του κανονισμού (ΕΟΚ) αριθ. 2658/87 του Συμβουλίου, όσον αφορά τη δασμολογική κατάταξη των αθλητικών φορμών (προπόνησης) που αποτελούν ενδύματα που αναφέρονται στους κωδικούς ΣΟ 6112 και 6211, πρέπει να διευκρινιστούν ορισμένα από τα χαρακτηριστικά τους σε σχέση με άλλα ενδύματα που αναφέρονται στην εν λόγω ονοματολογία·

ότι οι κωδικοί ΣΟ 6103, 6104, 6203 και 6204 αναφέρουν, μεταξύ άλλων, τα σύνολα, που ορίζονται από τη σημείωση 3β) των κεφαλαίων 61 και 62·

ότι οι αθλητικές φόρμες (προπόνησης) φοριούνται μόνο ή κυρίως στο πλαίσιο αθλητικής δραστηριότητας, αντίθετα με τα σύνολα για τα οποία δεν απαιτείται τέτοια προϋπόθεση για τη δασμολογική τους κατάταξη·

ότι ο όρος «σύνολο» δεν καλύπτει τις αθλητικές φόρμες (προπόνησης)· ότι, επομένως, επομένως είναι απαραίτητο να γίνεται σαφής διάκριση, μέσα στη συνδυασμένη ονοματολογία, μεταξύ των δύο αυτών τύπων ενδυμάτων·

ότι οι αθλητικές φόρμες προπόνησης αποτελούνται από δύο ενδύματα, δηλαδή από ένδυμα που προορίζεται να καλύπτει το άνω μέρος του σώματος και από παντελόνι· ότι τα σύνολα μπορούν επίσης να έχουν την ίδια σύνθεση·

ότι, τόσο στις αθλητικές φόρμες (προπόνησης) όσο και στα σύνολα, το ένδυμα που προορίζεται να καλύπτει το άνω μέρος του σώματος μπορεί να είναι εφοδιασμένο με πλήρες ή μερικό άνοιγμα μπροστά·

ότι, αφενός λόγω των κοινών χαρακτηριστικών των αθλητικών φορμών (προπόνησης) και των προαναφερθέντων συνόλων είναι πρακτικά δύσκολη η ορθή διάκριση μεταξύ των δύο αυτών ενδυμάτων · ότι, αφετέρου, οι αθλητικές φόρμες (προπόνησης) έχουν ειδικότερο προορισμό από τα σύνολα·

ότι, όταν τα μέρη των αθλητικών φορμών (προπόνησης) που προορίζονται να καλύπτουν το άνω μέρος του σώματος έχουν άνοιγμα μπροστά, το άνοιγμα αυτό συνήθως κλείνει με φερμουάρ· ότι λόγω των παραλλαγών της παραγωγής, πρέπει να προβλεφθεί ώστε τα εν λόγω ενδύματα να μπορούν να φέρουν και άλλα συστήματα κλεισίματος· ότι τα εν λόγω συστήματα κλεισίματος δεν πρέπει ωστόσο να είναι τέτοια ώστε οι αθλητικές φόρμες (προπόνησης) να χάνουν το βασικό χαρακτήρα τους· ότι γι' αυτό τα εν λόγω συστήματα κλεισίματος πρέπει να περιορίζονται, εκτός από το φερμουάρ, σε κουμπιά που κλείνουν με πίεση ή σε κλείσιμο με σύστημα Velcro· ότι όταν το άνοιγμα αυτό είναι μερικό μπορεί να κλείνει υπό ορισμένες προϋποθέσεις με άλλου είδους κουμπιά·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Ονοματολογίας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την κατάταξη στις διακρίσεις ΣΟ 6112 και 6211 αθλητικών φορμών (προπόνησης), οι οποίες εμφανίζουν, στο ρούχο που προορίζεται για το πάνω μέρος του σώματος, ένα ολικό μπροστινό άνοιγμα, το άνοιγμα πρέπει να έχει φερμουάρ ή κουμπιά που κλείνουν πιέζοντάς τα ή τύπου Velcro. Όταν το μπροστινό άνοιγμα του ρούχου είναι μερικό, μπορεί να κλείνει με κάθε άλλου είδους κουμπιά, με την προϋπόθεση ότι το μήκος του ανοίγματος δεν υπερβαίνει το ένα τρίτο του μήκους του ρούχου, αρχίζοντας από το γιακά.

Άρθρο 2

Ο παρών κανονισμός αρχίζει να ισχύει στις 15 Μαρτίου 1989.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 20 Φεβρουαρίου 1989.

Για την Επιτροπή

Christiane SCRIVENER

Μέλος της Επιτροπής

(1) ΕΕ αριθ. L 256 της 7. 9. 1987, σ. 1.

(2) ΕΕ αριθ. L 4 της 6. 1. 1989, σ. 19.